《洪武钟在西郊静安寺上有题识曰洪武二年铸祝皇太子千秋》
清代·褚华

黄头监，下殿呼。白足僧，上阶趋。愿祝太子千万岁，归来铸钟大如五石瓠，燕尾延延柰何许。

兵入金川门，守城无一旅。宫中钟，断其虡，寺里钟，寂无语。

天狗入太微，太微不犯犯前星。佛力广大，何不寿商太丁。

木颠巢鸱鸮，鸱鸮不死死凤凰。佛力广大，何不庇周成王。

作者简介：清江苏上海人，字秋萼，号文洲。诸生。放浪于诗酒间。工书。留心海隅轶事。有《沪城备考》。